**“БЕКИТЕМИН” “МАКУЛДАШЫЛДЫ”**

**ОшМУнун ректору, ОшМУнун көзөмөлчүлүк**

**профессор К.Г.Кожобеков кеңешинин төрагасы**

**Б. Нурунбетов**

**\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_**

**“\_\_\_\_”-\_\_\_\_\_\_\_\_\_\_\_, 2021-ж. “\_\_\_\_\_”-\_\_\_\_\_\_\_\_\_\_, 2021-ж.**

# ОшМУнун окумуштуулар кеңешинин стипендиясы жөнүндө ЖОБО

# 1. Жалпы жобо

ОшМУнун окумуштуулар кеңешинин стипендиясы бул жобого ылайык өткөрүлгөн сынактын жеңүүчүлөрүнө ыйгарылат. Сынак ОшМУнун күндүзгү окуу бөлүмүнүн студенттери үчүн ар бир окуу жылынын аягында бир жолу уюштурулат. Сынактын негизги максаты - окууда, илимде, маданий-массалык, коомдук, уюштуруу иштеринде жана спорттук иш чараларда өзүнүн активдүүлүгүн көрсөткөн студенттерге, ошондой эле жаш таланттарга шык, моралдык жана материалдык колдоо, өнүгүүсүнө дем берүү болуп эсептелинет.

# Сынактын милдеттери

2.1. Студенттердин окууга, коомдук жана уюштуруу иштерине активдүү катышууга кызыктыруу;

2.2. Илимий изилдөө иштерине тартуу;

2.3.Университеттин алдыңкы студенттерин аныктоо жана коомчулукка алар жөнүндө маалымдоо.

# Сынакты өткөрүүнүн тартиби

3.1. Сынак эки этап менен өткөрүлөт. Биринчи этап факультеттерде, колледждерде өткөрүлөт. Ар бир факультет, колледж 3төн ашпаган талапкерлерин университеттик комиссияга 15-майга чейин сунуштай алат. Факультет, колледждердин сунуштаган талапкерлери арасында конкурстун экинчи этабы 20-майга чейин жүргүзүлөт. Студенттер эки критерий боюнча бааланат: студенттин окуу-илим чөйрөсүндөгү жетишкендиктери жана сабактан сырткаркы, коомдук ишмердүүлүгү. Конкурстун жыйынтыктары 3.3. пунктунда көрсөтүлгөн баалоо критерийлерине ылайык упайдык баалоо менен аныкталат.

3.2. Сынактын экинчи этабына өткөн студенттер 15-майга чейин ОшМУнун башкы корпусунун 121-кабинетине төмөнкү документтерди тапшырышы зарыл:

* Студенттин конкурска катышууну каалагандыгын билдирген арыз;
* Студенттин семестрлерде топтогон баалары жөнүндө тастыктама (транскрипт);
* Студенттин жетишкендиктерин тастыктаган портфолиосу. Портфолиодо тастыктоочу документтердин копиялары, фотолор болушу керек;
* Студенттин мотивациялык эссеси. Эссе 300 сөздөн турушу жана мазмунунда “Мен эмне үчүн бул стипендияга татыктуумун?” деген суроого жооп берилиши зарыл.
* Декандын сунуштамасы.

3.3. Сынактын катышуучулары төмөндөгү көрсөткүчтөр боюнча бааланып, аныкталат:

|  |  |  |
| --- | --- | --- |
| **Көрсөткүчтөр** | | **Макси-малдык упайы** |
| Студенттин сессиялардагы жетишүүсү | Окуу жетишкендиктери (GPA баллы) | 4 |
| Эл аралык же республикалык олимпиадалардын, конкурстардын мелдештердин акыл таймаш ж.б байге ээси | Эл Аралык олимпиадаларда алдыңкы орунга жетишсе | 3 |
| Республикалык олимпиадаларда алдыңкы орунга жетишсе | 2 |
| Университет ичинде факультеттер аралык олимпиадаларда алдыңкы орунга жетишсе | 1 |
| Изилдөөчүлүк иштери (долбоорлор, презентациялар) | Эл Арлык илимий журналдарга жарыкка чыккан ар бир илимий макала үчүн | 3 |
| Кыргызстан ичинде илимий журналдарга жарыкка чыккан ар бир илимий макала үчүн | 2 |
| Билим берүү мекемелеринин коомдук, маданий жана спорттук турмушуна активдүү катышуусу | Министрдин, мэрдин, өкмөттүн диплому, сертификат, грамотасы үчүн | 3 |
| Жеке менчик билим берүү мекемелеринин диплом, грамота, сертификаттары үчүн | 1 |
| Университеттин, факультеттин коомдук маданий-  массалык иш чараларына катышуусу | Ректордун/университеттик диплом, грамотасы, сертификат, ыраазычылык баракчасы үчүн | 2 |
| Декандын/факультеттик диплом, грамота, сартификат, ыраазычылык баракчасы үчүн | 1 |
| Факультеттин, жатакананын студенттик кеңешинин мүчөсү | Факультеттин, жатакананын студенттик кеңешинин төрагасы/төрайымы, студенттик акыйкатчы, сектор башчысы | 1 |

# Финансылык каржылоо жана жеңүүчүлөрдү сыйлоо

4.1. Сынакты финансылык каржылоо ОшМУнун ички бюджетинин эсебинен жүргүзүлөт.

4.2. Бул сынактын жалпы сыйлык фондунун өлчөмүн экономикалык пландоо бөлүмү жана көзөмөлчүлүк кеңеши тарабынан жыл сайын аныкталат.

4.3. Жеңүүчүлөр ОшМУнун окумуштуулар кеңешинин бир жолу берилүүчү стипендиясы жана сертификаты менен сыйланат.

# Уюштуруу тобу жана анын милдеттери

5.1. Факультет, колледждердеги тарбия иштери боюнча орун басарлары жана студенттик кеңеши тарабынан сынактын 1-этабы уюштурулат, университеттик комиссияга жолдомо берет.

5.2. Жеңүүчүлөрдү сыйлоо аземин уюштурат жана өткөрөт.

# Комиссиянын курамы

6.1. 1-этапты уюштуруу жана өткөрүү структуранын жетекчисинин буйрутмасы менен бекитилген комиссия тарабынан жүргүзүлөт. Комиссиянын курамына факультеттин/колледждин тарбия иштери, илимий иштери боюнча жооптуу өкүлдөрү, профбюро башчысы, кураторлордон, окутуучулардан, аялдар кеңешинен, студенттик кеңешинен, студенттик акыйкатчы аппаратынан өкүлдөр кирет.

6.2. 2-этапты уюштуруу жана өткөрүү ректордун буйругу менен бекитилген комиссия тарабынан жүргүзүлөт. Комиссиянын курамына проректорлордон, кесиптик кошундан, аялдар кеңешинен, спорттук клубдан, студенттик кеңештен, акыйкатчы аппаратынан өкүлдөр кирет.

6.3. Комиссиянын иши протоколдоштурулат жана чечими талкууга алынбайт.

**ОшМУнун студенттик коомчулук**

**менен иштөө боюнча проректору: Артыкова Ж.А.**

**21.04.21**